text: Motorvej åbnet igen efter alvorlig ulykke
  10 oktober 2018 kl. 11.41
  To ulykker spærrede tidlig onsdag eftermiddag motorvej E45 ved Aabenraa. Motorvejen i sydgående retning var en overgang helt lukket. En hårdt kvæstet kvinde er kørt til Odense Universitetshospital.
  Ved 12.30-tiden skete det første uheld ved afkørsel 70 ved Rødekro i det sydgående spor - her er tre personer kommet lettere til skade.
  Klokken 13.30 skete endnu en ulykke, hvor en lastbil og personbil var involveret.
  Vagtchef ved Syd- og Sønderjyllands Politi, Søren Strægaard, oplyser til TV SYD, at ved den seneste ulykke er en kvinde blevet alvorligt kvæstet.
  Denne ulykke er sket i forbindelse med kø-dannelsen fra det uheld, der skete på motorvejen lidt tidligere.
  Klokken 14.15 oplyste politiet, at en ambulance kørte med eskorte fra ulykkesstedet mod Odense Universitetshospital og opfordrede trafkanterne til at vise hensyn.
  Motorvejen var spærret mellem rasteplads Øster Løgum og frakørsel 70 Aabenraa N. 
  Det var anden gang på tre døgn, at E 45 Sønderjyske Motorvej er spærret på grund af alvorlige ulykker. Mandag var motorvejen ved Haderslev Syd spærret i hele ni timer og først helt åben igen klokken tre natten til tirsdag.
  Politiet oplyser kort før klokken 14.30, at motorvejen atter er åben mod syd i i begge spor.
  Vi har netop åbnet begge spor på Sønderjyske Motorvej igen efter uheldet mellem afk. 69 og 70. Trafikken glider, men der er tæt kørsel. Fortsat god tur og kør forsigtigt. Vagtchefen #politidk
  
  